L-ewwel apparat tal-hifi li kelli kien f'1980 – dak iż-żmien konna ngħidulu stereo – rigal mingħand l-għeżież ommi u missieri. Kien jikkonsisti minn amplifier, cassette deck, tuner tar-radio li jaqbad l-FM permezz ta' erjal enormi mmuntat fuq il-bejt, żewġ speakers kbar li ma jagħmlux għajb lill-bqija tal-apparat, u, naturalment… turntable. Wieħed mill-gosti prinċipali tiegħi kien li nġemma' biex nixtri album – diska 'long play' tal-vinil. Kienu għadhom ma bdewx jintużaw is-CDs. Dak iż-żmien diska kienet tkun 'single' li tindaqq fuq turntable li jdur 45 darba kull minuta, "45 rpm", jew album ta' daqs ferm ikbar "33 rpm". Kien fihom gost, ħa ngħidlek. Minflok ix-xebgħa mp3's li jħobbu jisimgħu issa, album kien ferm aktar tanġibbli, oġġett ta' kollezzjoni, b'qoxra attraenti minn barra u oħra ġewwa, forsi anki tinkludi poster. Iddoqq LP kien qisu ċerimonja. Mill-qoxra tal-karti ta' ġewwa, li spiss kien ikollha l-kliem tal-kanzunetti miktuba fuqha, toħroġ id-diska sewda tleqq, wiesgħa u rqiqa. Tqiegħda bil-mod fuq it-turntable, tgħolli l-lever li jserraħ fuqu l-manku bil-labra, tressaq il-manku sat-tarf tad-diska u tniżżlu, kollox b'attenzjoni. Tisma' amplifikat mill-ispeakers il-ħoss tal-labra malli jmiss mad-diska, ftit sekondi ħsejjes irqaq qishom tqarmiċ… u tibda l-mużika. U x'mużika dik! Ma kontx nisma' l-mużika fuq diski biss. Kont insegwi ovvjament ir-radju, li minnu kont anki nirrekordja programmi sħaħ fuq cassettes, speċjalment Rockfile ta' Noel Mallia, programm li nsejt x'jismu ta' Ray Bajada (x'sar minnu tgħid?) kull nhar t'Erbgħa filgħaxija, kollox strettament fuq Radju Malta biss dak iż-żmien. Id-diski stess, biex nibża' għalihom, kont nirrekordjahom fuq cassette u nismagħhom l-aktar fuq il-cassette. Ġeneralment cassette ta' 90 minuta, 45 minuta fuq kull naħa, kien ikun jesa' żewġ albums, wieħed fuq kull naħa. Il-problema kienet tinqala' meta album jinzerta itwal minn 45 minuta, u hemm ikollok tixtri cassette ta' 60 minuta… Għadda ż-żmien, daħlu s-CDs, u naqra naqra d-diski li jindaqqu fuq turntable ma baqgħux jintużaw aktar, bil-konsegwenza li anki t-turntables bdew isiru rari biex isib tixtrihom. Spiċċaw għaddew skoss snin u l-kollezzjoni ġmielha ta' diski li kelli ma kellix fuq xiex nismagħhom. Seba' snin ilu xtrajt turntable ftit wara li ġejt ngħix il-Belġju, imma ma kinitx taħdem sew għax kienet iddur ħarira mgħaġġla żżejjed u l-mużika ma tinstemax kif suppost. Issa li d-dar li kellna Malta nbiegħet u ġibt il-kollezzjoni kollha 'l hawn, iddeċidejt nipprova nsib mezz li dawn id-diski nerġa' nismagħhom, u ftit ġranet ilu t-turntable ġiet lura mingħand il-ħanut tat-tiswija, iddur bir-rata li suppost, fl-aħħar. Ah, kemm ħadt pjaċir nisma' llum. The Stranglers, kemm kienu (u għadhom) tajbin! Tubeway Army, grupp iffurmat minn Gary Numan kienu ħarġu diska li damet 5 ġimgħat fl-ewwel post l-Ingilterra f'1979 – Are Friends Electric? – silta mill-album "Replicas", li kien l-ewwel diska long play li qatt xtrajt. Erġajt smajtha llum 32 sena wara! U xi ngħidu għal Judie Tzuke? Kont kważi insejtha għal kollox. Wara min jaf kemm snin illum erġajt daqqejt "Welcome to the cruise", li tinkludi l-kanzunetta ċelebri "Stay with me till dawn". Xi ġmiel: Fittixt dwarha fuq l-internet u ħadt pjaċir ninnota li għadha attiva, u ilha attiva toħroġ id-diski għal iktar minn 30 sena. Kif l-istess għadhom fil-fatt Gary Numan u bosta oħrajn. Għad fadalli ħafna x'nikkollezzjona, anki jekk issa naħseb aħjar nixtri CDs… Kos, min jaf, tgħid għadhom joħorġu diski fuq il-vinil? Iġri jasal għada ħa nkompli nitpaxxa nisma' diski li kont ħsibt qatt ma se ndoqqhom aktar.